NWR กลัวซ้ำรอยเดิม!!
อาจารย์เคยพูดไว้หลายครั้งว่า การลงทุนทุกอย่างย่อมมีความเสี่ยงในตัวของมันเอง แต่ในขณะเดียวมักเปิดโอกาสให้คนเข้าไปแสวงหาประโยชน์จากสถานการณ์ดังกล่าว จึงต้องจำแนกรูปแบบการลงทุนของแต่ละคนเป็นแบบไหน เพราะรูปแบบการลงทุนที่ดีของคนหนึ่ง อาจไม่ใช่รูปแบบที่ดีของอีกคนก็ได้
8 เม.ย. 2560

สภาแมงเม่า : ดร.สมชาย
 
คุณสุภา จากรามอินทรา กรุงเทพฯ พูดถึงสถานการณ์ของหุ้น NWR หรือ บริษัทเนาวรัตน์พัฒนาการ จำกัด (มหาชน) อาจมีอะไรบางอย่างที่ทำให้คนเล่นหุ้นรู้สึกถึงการเปลี่ยนแปลงไปในทางที่ดีขึ้น แต่ดิฉันกลับไม่เชื่อว่า การเปลี่ยนแปลงที่เกิดขึ้นจะเป็นแบบยั่งยืน จึงอยากให้อาจารย์ช่วยประเมินสิ่งที่ดิฉันคิดในครั้งนี้ มีความถูกต้องแม่นยำขนาดไหนค่ะ
 
อาจารย์เคยพูดไว้หลายครั้งว่า การลงทุนทุกอย่างย่อมมีความเสี่ยงในตัวของมันเอง แต่ในขณะเดียวมักเปิดโอกาสให้คนเข้าไปแสวงหาประโยชน์จากสถานการณ์ดังกล่าว จึงต้องจำแนกรูปแบบการลงทุนของแต่ละคนเป็นแบบไหน เพราะรูปแบบการลงทุนที่ดีของคนหนึ่ง อาจไม่ใช่รูปแบบที่ดีของอีกคนก็ได้
วันนี้ถึงต้องมองไปที่โอกาสของการลงทุนมากกว่าอุปสรรค เพราะเป็นการเปิดช่องทางในการทำกำไรในช่วงที่คนอื่นยังคงหวาดกลัวนั่นเอง
เหมือนสถานการณ์ที่เกิดขึ้นกับหุ้น NWR หรือ บริษัทเนาวรัตน์พัฒนาการ จำกัด (มหาชน) ก่อนหน้านี้ อาจทำให้นักลงทุนบางรายขาดทุนยับ แต่บางคนอาจได้กำไรในช่วงที่หุ้นดีดตัวขึ้นก็ได้ ขณะที่สถานการณ์ล่าสุดก็เปลี่ยนไปในทางที่ดีขึ้นอย่างต่อเนื่อง หลายคนเลยสงสัยว่า อาจซ้ำรอยเหมือนก่อนหน้านี้
เนื่องจากข้อมูลบนงบการเงินในช่วง 4 ปียืนยันว่า ความสามารถในการทำกำไรถดถอยอย่างเห็นได้ชัด ก่อนจะฟื้นตัวดีขึ้นในปีที่ผ่านมา ซึ่งเห็นได้จากในปี 56 ทำกำไรได้ในระดับหนึ่ง ถัดมาในปี 57 กำไรลดลงอย่างฮวบฮาบ ขณะที่ปี 58 กลับมีผลขาดทุนมหาศาล พอถึงปี 59 ก็กลับมาทำกำไรอีกครั้ง

ตรงนี้คือตรรกะที่บางคนมองว่า NWR ถึงจุดต่ำสุดในการทำธุรกิจแล้ว และน่าจะฟื้นตัวอย่างค่อยเป็นค่อยไป บวกกับมูลค่าทางบัญชีของหุ้นอยู่ที่ระดับ 1.43 บาท เท่ากับเป็นตัวกระตุ้นให้นักเก็งกำไรเข้ามาไล่ราคาหุ้นตัวนี้อีกรอบ หรือแม้กระทั่งข้อมูลเก่าในช่วง 1 ปีที่ผ่านมา ก็มีการตั้งต้นเล่นหุ้นรอบใหม่ที่บริเวณ 1.10-1.50 บาท
ฉะนั้นการที่หุ้นถีบตัวขึ้นอย่างต่อเนื่อง ย่อมมาจากแรงกระตุ้นหลายเรื่องด้วยกัน ผสมผสานกับบรรยากาศการลงทุนค่อนข้างเป็นใจ นักลงทุนถึงกล้าเข้ามาไล่ราคาหุ้นกันอย่างสนุกสนาน
ถึงกระนั้นต้องไม่ลืมว่า สตอรี่ที่ทำให้หุ้นขึ้นอย่างร้อนแรงยังเป็นเพียงแค่มโนภาพ เรื่องจริงเป็นอย่างไร ยังไม่มีใครรู้นะครับ
วันนี้ถึงไม่มีเรื่องถูกผิด เพราะมีแค่ “โอกาส” กับ “อุปสรรค” ซึ่งอยู่ที่แต่ละคนมองไปในมุมไหนต่างหาก
…

กราฟประกอบคอลัมน์ : Aspen, ราคาปิด ณ วันที่ 7 เม.ย.60